Hei, denne artikkelen er over ett år gammel og kan inneholde utdatert informasjon

Odd krever å spille bortekampen mot Molde på nytt. Skien-klubben leverte onsdag protest til Norges Fotballforbund.

På stillingen 2-2 helt mot slutten i søndagens kamp skallet Odds Steffen Hagen sammen med Moldes Björn Bergmann Sigurdarson.

Begge spillerne ble liggende nede. Dommer Ken Henry Johnsen valgte imidlertid ikke å blåse av. Molde fortsatte i angrep og Tobias Svendsen scoret 3-2. Til slutt vant Molde 4-2.

Odd mener det har foregått to alvorlige feil i forståelsen av regelverket. Klubben har fått juridisk bistand for å vurdere om det er muligheter å nå fram med en protest.

- Vi mener det er har foregått to alvorlige feil i forståelsen av regelverket, sier Odd-leder Einar Håndlykken til NTB.

- Kampen skulle blitt avblåst da to spillere lå nede med hodeskader. Molde har i tillegg medisinsk personell inne på banen da 3-2-målet ble scoret, fortsetter Håndlykken.

Får telemarkingene medhold hos Doms- og sanksjonsutvalget, må eliteseriekampen spilles på nytt.

- Vi har blant annet brukt NTB scanpix sine bilder. Det er bildebevis vi har brukt i protesten. Protesten ble sendt i dag (onsdag), sier Håndlykken.

Odd er kritiske til at dommer Johnsen har benyttet seg av skjønn i en situasjon med hodeskader. Skien-laget mener at spillet skal stoppes ved alvorlige hodeskader.

(NTB)